**Before the Regulation:**

**The development of the water sector in the state of Israel (1948 – 1959)**

**Abstract**

בין השנים 1948 - 1959 פעל משק המים במדינת ישראל ללא חוק.[[1]](#footnote-1) חרף העדרו של חוק המסדיר את הבעלות על המשאב ומגדיר את סמכויותיהן של הרשויות השונות בניהול המים, התרחב משק המים בתקופה זו בצורה ניכרת. התרחבות זו התבצעה על רקע הקמת המדינה ובשל תהליכי ההתיישבות והפיתוח הכלכלי והחברתי שהתרחשו באותה עת. בהשוואה לתחומי חיים אחרים כמו התיישבות, ביטחון, משפט, חינוך ועוד לא זכה עד כה משק המים של ימי המדינה למחקר מקיף. המחקר שלפנינו מבקש לעסוק בתיאור, במיפוי ובניתוח התפתחותו של משק המים במדינת ישראל בעשור הראשון לקיומה בהתייחס למספר היבטים.

ההיבטים (Aspects) שנבחרו לדיון במחקר זה הם: ההיבט הארגוני; ההיבט התכנוני; ההיבט הביצועי וההיבט המרחבי. הנחת המחקר היא כי בנייתו של משק המים היתה מושפעת מכל אחד מההיבטים הללו ומהכוחות הגלויים (כלכלה, פוליטיקה ועוד) והנסתרים (יחסים בין-אישיים למשל) שהשפיעו עליהם ומהקשר ביניהם. בהמשך לדיון הפרטני בכל אחד מההיבטים נציג את הממשקים והקשרים בין ההיבטים. פיענוח ההקשרים, יחד עם תיאור מקיף של כל היבט יאפשר תיאור שיטתי של משק המים בתקופה הנידונה.

זהו מחקר היסטורי המבוסס על מקורות ראשוניים המצויים בארכיונים השונים. המידע שייאסף יקוטלג וימוין בעזרת תוכנת מאגר מידע במטרה לאתר את הקשרים בין ההיבטים ולאפשר ניתוח איכותי של המקורות. בעזרתם של מקורות מחקריים נוספים נבסס את הטיעונים בדבר אופן התארגנותו של משק המים הישראלי ומידת השפעתו על המרחב.

תשתיות, כמוצר מעשה אדם, משקפות בעצם הווייתם והתהוותם תהליכים אחרים שהתרחשו באותה תקופה. מכאן שתיאור וניתוח תהליך הקמתו של משק המים הישראלי ישמש בבואה להכרת המדינה בשנותיה הראשונות בכלל ותהליך בנייתו של מנגנוני השלטון בפרט. גישה זו תואמת את התפיסה המחקרית של היסטוריה של מים ומתאימה גם למהותו של המחקר בגאוגרפיה היסטורית, לפיו ייעודו של המחקר לחשוף את המעשים האנושיים שהביאו לשינוי הנוף. בנוסף לתפיסות המחקריות הללו, יהווה כאמור המחקר הזדמנות לבחון את תהליך הקמת מנגנוני השלטון במדינה הצעירה. במרכזו של דיון זה תבחן שאלת כוחם של הפקידים (להבדיל מנבחרי הציבור) והשפעתם על התפתחותה של מדינה.

**Before the Regulation:**

**The development of the water sector in the state of Israel (1948 – 1959)**

**Detailed description of the research program:**

**Scientific Background**

נושא המים הוא מעניינם של חוקרים מתחומי דעת רבים. בשפה העברית המים הם גם יחיד וגם רבים. אבל לנוכח השפע הרב של מחקרים מתחומים שונים מהידרולוגיה ועד פילוסופיה אפשר לקבוע כי גם בהקשר הישראלי המים הם רבים. ג'ימי לינטון (Linton) ואחרים סיכמו את הדיון על משמעותם של המים והצביעו על כך שמים אינם רק נוסחה כימית ברורה אלא הם יצירה אנושית. יצירה זו נוצרה וגובשה לאורך הזמן ובשל נסיבות משתנות. המים לטענת חוקרים אלו מקבלים משמעות אחרת בהתייחס להקשר הזמן והנושא בה נעשה בהם שימוש. בהתאם לתפיסה זו ניתן גם לבחון גם את ההיסטוריות של המשאב. היסטוריות אלו הן למעשה תולדות היחס והמעשים של האדם עם המים לאורך זמן. במחקר בהיסטוריה של מים ניתן לזהות כמה תחומים. בתחום של היסטוריה של הרשתות ההידרולוגיות דנים החוקרים במכלול השיקולים להקמתם ותפעולם של רשתות מים. במחקר זה נחשף תהליך מציאת המים, ונדונים האמצעים להפקת המים ואספקתם לשימושים שונים. למעשה זהו מחקר המשלב דיון על ההחלטות של האנשים (והשיקולים שעמוד בפניהם) ואופן ביצוען הלכה למעשה של החלטות אלו. מתוך דיון זה עולות כמובן ההשלכות של השפעת תשתית על המרחב הפיזי והתרבותי. מחקר זה תואם את למהותו של המחקר בגאוגרפיה ההיסטורית. כי האתגר של הגאוגרפיה ההיסטורית הוא במתן הסברים לשינויים שהתרחשו בנוף בעקבות הפעילות האנושית. המחקרים בגאוגרפיה היסטורית מתמקדים איפה הן בשינויים שהתרחשו בנוף בעקבות בניית תשתית המים והן בשינויים בעקבות התשתית, והגעתם של מים למרחב. התחום השני בהיסטוריה של מים שרלוונטי מאד לנושא המחקר שכאן הוא היסטוריה באמצעות המים (הידרו-היסטוריה). בתחום זה עוסקים החוקרים בתיאור הפעולות שבוצעו עם מים (למשל החלטות משפטיות; החלטות על הקמת מפעלים) אך הכוונה בדיון על מעשים אלו לחשוף תהליכים פוליטיים, חברתיים וכלכליים רחבים יותר. מכאן שהמים הם חלון להציץ אל החברה בזמן היסטורי נתון. בהשוואה לכתיבה הענפה על סוגיות רבות בפיתוח וניהול משק המים הישראלי המחקר ההיסטורי מצומצם.

משק המים הישראלי בתקופה שלאחר הקמת המדינה ועד הפעלתו של המוביל הארצי (1964) נוהל במידה רבה בריכוזיות ממוקדת מטרה. המטרה בהפעלתו באופן זה הייתה ניצול מכסימלי של היצע המים במרחב המדינה. Eran Feitelson טען כי ניהול זה נועד להבטיח את ההתמודדות עם האתגרים שנצבו בפני המדינה החדשה והחקלאות יועדה להיות במוקד. פיתוח החקלאות נועד להגשים שאיפות אידיאולוגית (היהודי החדש) ומעשיות (אספקת מזון). חלק מהתכניות בנושא ניצול המים גובשו כבר בתקופת המנדט ואחרות התגבשו בהתייחס לתוצאות מלחמת העצמאות. עתה, לאחר שהוקמה המדינה יכלו ראשי המדינה ואנשי המים (הפקידים הבכירים שעסקו בנושא) להגשים ללא הגבלה את התכניות הגדולות. לשאיפות הטוטאליות הללו על ניצול מקסימלי של מגוון מקורות המים היו בהמשך (מסיבות נוספות) השלכות משמעותיות על משק המים.

Feitelson חושף בהמשך מחקרו את השינויים בגישות השונות לניהול המים בתקופות הבאות ולנוכח תהליכים כלכלים, מרחביים שהתרחשו במדינת ישראל. הדיון במחקר זה הוא סמי – היסטורי, וזאת משום שהוא חושף את ההיבטים היסטוריים בבנייתו של משק המים אך הוא אינו מבוסס על מקורות היסטוריים. זהו דיון ממבט על, הממוקד בבחינת התוצאה של פעילות הניהול והכולל הצגת הפרויקטים מרכזיים. דיון זה לא כולל מעקב אחר תהליך התגבשותם של המהלכים השונים. מהלכים שבהם הייתה חשיבות לדינמיקה הבין – אישית, לקשרי האינטרסים בין המשרדים השונים ולאירועים המרחביים השונים. מחקרים נוספים הדנים מנקודת מבט מכלילה על התפתחות משק המים הישראלי באותה תקופה הם מחקריו של Samer Alatout. Alatout בחן, בעזרתם של מקורות היסטוריים, את תהליכי התפתחותו של משק המים בתקופה מהזווית ההיסטורית-פוליטית והסוציו-טכנולוגית. מחקריו מתמקדים בשתי תקופות עיקריות תקופת המנדט ותקופת העשור הראשון למדינה. Alatout מצביע על קשר בין התקופות בכל הנוגע למקומם של המים בשיח הפוליטי – מדיני שהתקיים בין היישוב היהודי (ולימים מדינת ישראל) לבין האוכלוסייה הפלסטינית. לטענתו שיח זה, שבמרכזו דיון על כמות המים במרחב פלשתינה – ארץ ישראל, נוצל על ידי הציונים לצורך השגת הישגים פוליטיים. במחקר לא מוצגים ממצאים בנוגע לתהליכים הארגונים, לסדרי השלטון, לקשר בין הגורמים השונים שעסקו במשק המים ולפעילות במרחב. Alatout כמו Feitelson (אך בשונה ממנו) עוסק בתוצר הסופי של פעילות זו ובאופן שבו הוצגו המים בשיח הרשמי על ידי פקידי היישוב והמדינה.

המחקר של Assaf Selzer על הקמתה ופועלה של חברת המים "מקורות" מציע זווית אחרת לבחינת תהליך בנייתו של משק המים הישראלי. מחקרו על הקמתה ופועלה של חברה מקורות, חברת המים הגדולה ביישוב ובמדינה מציג את התפתחות משק המים מהזווית ההיסטורית – תפעולית. חברת "מקורות" נוסדה על ידי המוסדות הציוניים בתקופת המנדט (1937) והפכה להיות לחברה המובילה בתחום המים במשק היהודי. לאחר הקמת המדינה חיזקה החברה את מעמדה ולאחר חקיקת חוק המים (1959) הוכרזה על ידי שר החקלאות כחברת המים הלאומית. במחקרו הגדיר Selzer את מנגנון הפעילות של החברה, את תחומי פעילותה ואפיין את אופן השפעתה על התפתחות ההתיישבות והחקלאות. Selzer זיהה את הקשרים שקיימה החברה עם הרשויות השונות אך עיקר עניינו היה בפעילות החברה, בביצועיה במרחבי הארץ השונים ובתהליכים הפנים ארגוניים. זהו מחקר היסטורי אך כקודמיו אין בה מבט כולל על מכלול התהליכים והמעשים שהתרחשו במשק המים בתקופה. המחקר מתמקד בחברה ובתרומתה ורק בשוליו אפשר למצוא התייחסות לגורמים הנוספים שפעלו, להחלטות החשובות שהתקבלו ועוד. מחקר נוסף המציע דיון ממוקד רק בגורם פעיל אחד במשק המים הוא המחקר על פועלה של חברת תה"ל (תכנון המים לישראל בע"מ). חברה זו הוקמה כשותפות של המדינה עם הקרן הקיימת לישראל והסוכנות היהודית. עם הקמתה הועברו כל הפעולות התכנון של משק המים שרוכזו באגף המים במשרד החקלאות לידי החברה. מאז הקמתה, ובהובלתו של המנכ"ל שלה שמחה בלאס, עסקה החברה בתכנון מפעלי מים ובהקמה בפועל של כמה מפעלים. פועלה של החברה הוצג במחקרם של ניסן נבו וזאב אשל. המחקר כולל מידע רב על פעילות החברה בתחומים השונים לצד הצגת תרומתם של העובדים לפעילותה. זהו אינו מחקר אקדמי והספר אינו כולל הערכה מדעית לפועלה של החברה ולתרומתה לפיתוח משק המים. אולם מתוך המיידעים השונים המוצגים בספר ניתן לזהות את היקף שיתופי הפעולה במשק המים בתקופה ואף לזהות את אתגרי הניהול והפיתוח. הפרסום של נבו ואשל חושף בצורה רחבה גם את פועלם של אנשי המים ובכך מצביע על מרכיב נוסף בפיתוח משק המים וזהו ההיבט האנושי. פיתוחם של מפעלי המים כפי שמוצג בכל המחקרים התבסס על פעילותם של אנשים. הפקידים שהובילו את פיתוחו של משק המים בשנים הללו היו בעלי השכלה (מהנדסים, הידרולוגיים וכו') אך גם בעלי אידיאולוגיות. מכלול מרכיבים אישיותיים אלו השפיעו כנראה על אופן התפתחות משק המים. בכל המחקרים שהוצגו לעייל בולטת דמותו של המהנדס שמחה בלאס. בלאס זכה עם הקמת המדינה, בשל המוניטין שצבר בתקופת המנדט, לשמש גם כ "יועץ ראש הממשלה לענייני מים". בנוסף למינוי זה שימש בלאס כמנכ"ל תה"ל ועמד בקשר רציף עם ראשי המדינה בכל הנוגע לפיתוח משק המים עד למועד פרישתו (1956). ספרו האוטוביוגרפי "ימי מריבה ומעש" הוא הצצה נדירה לתהליכי פיתוחו של משק המים ולמקומם ומעמדם של האנשים בתהליך זה. זהו אינו מחקר אקדמי ולכן קשה לקבל רבות מהקביעות המוצגות שם על תהליכי קבלת ההחלטות בתקופה. יחד עם זאת הוא מציג בספרו עדות מהימנה על העובדה כי בתקופה העשור הראשון למדינה התקבלו עשרות החלטות בתחום המים, על ידי גורמים שונים בנסיבות שונות. החלטות אלו הם שיצרו את משק המים. אחת ההחלטות החשובות בתקופה (שהגיעה מהרשות המחוקקת) הייתה ההחלטה לחוקק חוק מים. עד שנת 1959 פעל משק המים ללא חוק. תהליכי גיבוש של החוק וחוקים נוספים שהיו רלוונטיים לפעילותו של משק המים (לדוגמא חוק הפיקוח על קידוחי מים, 1955) נדונו בהרחבה במחקרה של אורלי סלע. זהו מחקר בתחום המשפט שעיקרו דיון על מעמדם המשפטי של המים. במחקר זה דנה סלע בשינוים ביחס אל המים כמושא משפטי החל מהתקופה העות'מאנית ועד חוק המים. חשיבותו של המחקר בעובדה כי סלע מזהה את הייחודיות בהגדרה מעמדם של המים במדינת ישראל. הדיון של סלע נטול התייחסות להקשר הרחב של הנושא, לפעילות שנעשו בשטח, לעמדות הפקידים המעורבים ולהשפעת העדרה של החקיקה על פיתוח משק המים. קביעתה של סלע כי המים לא הולאמו על פי החוק, ולמעשה בכל תקופת העשור הראשון מחזקת את השאלה כיצד בהעדר חוק (והלאמה של המים כאחד הפתרונות) נוהל ופותח משק המים. להתפתחות משק המים היו כמובן גם היבטים מרחביים. היבטים אלו תוארו במחקריהם של זלצר, נבו ושלו וזאת ביחס לפעילותם של החברות השונות. מידע נוסף על הפעילות המרחבית ניתן למצוא במחקרים על אזורי הארץ השונים. במחקרים אלו מוצג פיתוח משק המים האזורי בהתייחס למכלול הפעולות שנעשו באותם אזורים. הדיון מפרט מידע על המפעלי המים והשפעתם על הנוף אך הוא נעדר ההקשר הרחב של משק המים ברמה הלאומית. בכל הקשור למחקרים על אספקת המים למרחבים העירוניים בתקופה זו רב הנסתר על הגלוי. המידע הקיים הוא מצומצם ביותר וקשה להפיק ממנו מידע על הקשר בין השלטון המקומי לשלטון הארצי.

כאמור לפיתוח משק המים ישנם שני מרכיבים בולטים המרכיב הפיזי בו נידונות הפעולות בשטח והמרכיב האנושי שעניינו המנגנון והחלטות שהתקבלו. התקופה בה עסקנן היא תקופה משמעותית ביותר בהתגבשות מנגנוני המדינה. על רק התשתית הפקידותית של ימי המנדט (במוסדות השלטון ובמוסדות היישוב) ומתוך מחשבה ותכנון כפי שנקבעו בוועדת המצב (ועדה זו הוקמה על ידי הנהגת היישוב בסוף שנת 1947 על מנת לתכנן את מנגנוני המדינה העתידית) הוקם מערך הפקידות של המדינה. יונתן פיין עסק במחקרו בהקמת מערכת הממשל הישראלית בהדגמה על משרד הפנים ומשרד העבודה. פיין מיקד את מחקרו בתקופה מצומצמת (1947 – 1951) וזיהה תקופה זו כתוקפת מעבר. בתקופה זו עבר היישוב מהפך מעשי ומנטלי מחברה נשלטת לשולטת. פיין הגדיר את הגורמים המשפיעים על היווצרותו של המנגנון, זיהה המשכיות והגדיר את המודל ההיררכי (הקשר בין נבחרי הציבור לפקידים) המתאים למודל הישראלי בתקופה. פיין קובע שהמודל ההיררכי הישראלי מתאים לכמה מודלים בשל ייחודיותו ומורכבותו. מחקרו מתייחס כאמור לתקופה מוגבלת ולפעילותם של שני משרדים והאתגר הוא לבחון את תהליך הקמת המנגנון למשך תקופה ארוכה יותר אבל בהתייחס לנושא מוגדר (במקרה שכאן – המים). מאחר שנושא זה היה רלוונטי לכמה משרדים הרי שהמחקר שכאן יציע דיון רחב יותר גם בסוגית הקמת מנגנוני המדינה, הגורמים שעיצבו אותו והקשר בין המסורת הפקידותית להוויה הישראלית שנקבעה.

**B) Objectives and Expected Significance**

מטרתו המרכזית של מחקר זה לתאר ולפרש כיצד מערכת מבוזרת של משקי מים שונים (שהופעלו על ידי חברות שונות באזורים שונים ומנגנון שלטוני לא מפותח) הפכה במהלך פחות מעשור למערכת מרוכזת ונשלטת. תהליך זה נעשה תוך כדי התרחבות משמעותית בהיקף הפעילות ולנוכח שינויים דרמטיים בכל תחומי החיים הקשורים – בכלכלה, בהתיישבות, בביטחון ועוד. הקמת משק המים בתקופה תאפשר לנו הצצה הן להתגבשות המסגרת הארגונית אך גם להיכרות מעמיקה עם ההחלטות והמעשים בפועל. הצגת הקשר בין מנגנון קבלת ההחלטות למעשים בשטח יאפשר להעמיד למחקר גם את הקשר בין מקבלי ההחלטות ברמת הפוליטית לפקידים המקצועיים. בכך יתרום הדיון על הקמת משק המים להבנה טובה יותר בדבר תפקידם ומעמדם של המים בתקופת הקמת המדינה מחד ומענה לשאלה מי הקים את המדינה – הנבחרים או הפקידים מאידך.

**C) Detailed Description of the Proposed Research**

בדיקת הקמתו והתפתחותו של משק המים הישראלי בין השנים 1948 ל 1959 תעשה בהתייחס למספר היבטים. ארבעת ההיבטים שיעמדו במוקד המחקר הם: ההיבט הארגוני, ההיבט התכנוני, ההיבט הביצועי וההיבט המרחבי. הצירוף של היבטים אלו עם שני ההיבטים נוספים: ההיבט הכלכלי וההיבט המשפטי (שלא יידונו כאן) מהווים יחדיו פאות של קובייה. הקובייה מדמה את סה"כ הגורמים שהשפיעו על יצירתו של משק המים הישראלי. בחלל הקובייה מוצגת התשובה לשאלה - איך נוצר והתפתח משק המים במדינת ישראל בעשור הראשון וכיצד הוא השפיע על המרחב?

**איור מס' 1 -** The four Aspects model of the development of the water sector in Israel 1948 – 1959

**ההיבט הארגוני –** במוקד הדיון בהיבט זה יהיה זיהוי הקשר בין המנגנונים שהופעלו בעבר בתחום המים למנגנון החדש. מתוך השיח הזה נתאר מה היו הגורמים והשיקולים שהשפיעו על יצירת המנגנון החדש. הכרת מבנה המנגנון ובעלי התפקידים שבו יעשה תוך בחינת הקשר למנגנוני מדינה נוספים שהוקמו בתקופה. במסגרת זו נדון על ההשפעה של הגורמים הפוליטיים על בניית מבנה המנגנון ועל ההתערבות בפעילותו. עוד בהיבט זה נחשוף את דמויות המפתח בתחום ונבחן בצורה ביקורתית את אופן השפעתם על פעילות המנגנון בפרט ועל משק המים בכלל.

**ההיבט התכנוני** – פעילות תכנון היתה אחד האמצעיים המשמעותיים בעזרתם הפעיל המנגנון את מרותו על תהליכי הפיתוח והתפעול של משק המים. להבדיל מתקופת המנדט בה בוצעה פעילות התכנון בעיקר בקנה מידה קטן (יישובי ואזורי) נדרש המנגנון החדש לתכנן את משק המים ברמה הארצית. אחד הנושאים המרכזיים בחקר היבט זה יהיה בחינת היקף פעילות התכנון ואופן יישומן של התכניות (החל מאלו של ימי המנדט) במשק המים הישראלי. הבחינה תעשה על רקע ההנחיות של נבחרי הציבור, השאיפות האישיות של בעלי התפקידים והשינויים המרחביים שנעשו בעקבות המלחמה. בנוסף לבדיקת אופן יישומן של התכניות במרחבים השונים יבחן במסגרת היבט זה הקשר בין פעילות התכנון שבוצעו עבור משק המים לפעילויות תכנון נוספת (כמו תכנית שרון). בדיקה זו תסייע לבחון את מידת העצמאות שניתנה למשק המים והסיבות והנסיבות למעמד לו זכה.

**ההיבט הביצועי –**  עיקר המחקר בהיבט זה יהיה בתיאור פעולות הפיתוח השונות שנעשו ברחבי הארץ. התיאור יכלול התייחסות לסוגים השונים של המפעלים, לאופן ביצוע העבודה ולגורמים המבצעים . הדיון הזה ישלים את התיאור של פעולות הארגון והתכנון. בעזרת הפירוט על פעולות הביצוע נבחן באיזו מידה הביצוע תאם את התכנון ומה באמת היו השיקולים של פיתוח מפעלי מים. בכל הנוגע להיבט המרחבי יסייע הדיון על שיטות הביצוע, השילוב של טכנולוגיות ומרכיבים טכניים נוספים על האופן בו הגיעו המים למרחבים חדשים.

**ההיבט המרחבי –** המרחב עוצב והושפע מההיבטים שהוצגו למעלה אבל באופן דומה הוא גם משקף את ההיבטים הללו. במוקד ההיבט הזה נבחן את התרחבותו של משק המים, נעקוב אחר קצב ההתרחבות ועוצמתו (להתיישבות החקלאית, לעיר ולאוכלוסיית המיעוטים). מעקב אחר תפרוסת התשתית יאפשר דיון על האופן בו בתקופת המחקר השתנה נוף הארץ באזורים השונים. בהתייחס לשינויים המרחביים נבחן את השינויים בנוף בעקבות נוכחות המפעלים במרחב ונתמקד בהשפעת המים בטווח הקצר והארוך (עד תום תקופת המחקר) על הנוף באזורי הארץ השונים.

כל הפעולות בהיבטים השונים הייתה מלוות בשיח משפטי וכלכלי. שיח זה נועד לאפשר את יישומן של הפעולות השונות. אין חולק על חשיבותם ומידת השפעתם של השיקולים הכלכליים על פיתוחו של משק המים, במיוחד כאשר אנו דנים בתקופה בה המציאות הכלכלית של ראשית ימי המדינה הייתה מורכבת. הדברים נכונים גם לגבי ההיבטים המשפטים. דיון מקיף בשני ההיבטים נוספים הללו מחייב להרחיב את המחקר ולעסוק גם בשני תחומי נוספים – היסטוריה כלכלית והיסטוריה של המשפט. לנוכח העובדה שהמחקר מתמקד בהיבטים אחרים, יכלול המחקר שכאן זיהוי מוקדי הדיון בכל אחד מההיבטים החסרים (הכלכלי והמשפטי) כבסיס למחקר המשך.

**1. Preliminary Results**

מהמחקרים הקיימים על הקמת מנגנוני המדינה בשנותיה הראשונות ועל האופן בו התפתח משק המים ניתן כבר ללמוד כי הפיתוח נתון היה כל הזמן ללחצים. הלחצים הללו דרבנו את העשייה, עודדו את הקמתם של מפעלים חדשים, ומיקדו את עבודות התכנון. הלחצים הגיעו מגורמים שונים ממשלתיים, ציבוריים, ואחרים וזו כנראה אחת הסיבות גם לשינויים הארגוניים שחלו במבנה ניהול משק המים. לנוכח לחצים אלו, ובהתאם למדיניות של הפקידים מתקבלת התמונה כי המים הודרו מסביבתם הטבעית. המים נותבו לפיתוח הארץ בכלל ולחקלאות בפרט. מן המעט שידוע נעשו כמה ניסיונות לנתב את המים גם לצרכים נוספים (כמו למשל את מי הירקון) אך ניסיונות אלו היו המעט שלא מעיד על הכלל. בתקופת המנדט בלטו בקרב המוסדות והחברות השונות שעסקו במים כמה אישים. חלק מהם הפכו להיות פוליטיקאים ואחרים נשארו לעסוק בתחום המים במסגרות הארגוניות שנוצרו. מתוך המחקרים הקיימים עולה התמונה כאילו הפקידים השפיעו יותר על התפתחות משק המים. המחקר שכאן נועד לבסס או להזים טענה זו. המחקר יתמקד בתהליכים, בקשרים בין הגורמים, בהשפעות של התהליכים השונים אבל כבר עתה אפשר לקבוע כי משק המים הישראלי בעשור התפתח מאד: הן מבחינת כמות המים שהייתה בשליטה ובניהול; הן מבחינה פריסה מרחבית של מפעלי המים והן בכל הנוגע לשילובם של טכנולוגיות ועוד. אבל היבטים אלו הם רק חלק מההיבטים של פיתוח משק המים.

**2. Working Hypothesis**

בהעדר חוק ומסורת שלטונית וארגונית ברורה בתחום המים, תהליך הקמת משק המים הישראלי משקף תהליכים דומים שהתרחשו במדינת ישראל בתקופה. תהליכים אלו התקיימו הן בתחום התשתיות והן בתחומים אחרים (כמו חינוך למשל). זהו לכאורה תהליך טבעי המאפיין כל יצירה חדשה וכל התחלה. על מנת לבאר את התהליך הצענו כאן לקבוע כמה היבטים. בתחום תשתיות המים זיהנו שישה היבטים שהקשרים ביניהם מקיפים את כל תהליך היצירה. אין עוררין על כך שהחקיקה סייעה בייצוב משק המים וסיום פרק ההתחלה. אך עד לבואה של החקיקה יש לחשוף את הדינמיקה בין ההיבטים השונים, כי מהדינמיקה הזאת נבנה משק המים הישראלי.

**3. Research Methods**

המחקר ההיסטורי המוצע כאן יתבסס על מקורות ראשונים שילוקטו מהארכיונים השונים. הקורפוס העיקר של החומר הארכיוני אצור בארכיון המדינה. בארכיון זה מרוכזים החומרים של משרדי הממשלה ויחידות המשנה. למשרדי ממשלה רבים הייתה נגיעה למשק המים ומכאן שהיקף החומר הראשוני יהיה רב. בין המשרדים הרלוונטיים ניתן לציין את: משרד ראש הממשלה; משרד החקלאות; משרד הפנים; משרד העבודה; משרד המסחר והתעשייה; משרד הפיתוח; משרד המיעוטים ויועץ ראש הממשלה לענייני ערבים. בנוסף למשרדי הממשלה מצוי בארכיון המדינה החומר של החברות הממשלתיות– חברת מקורות (ראו בהמשך בעניין ארכיון החברה) וחברת תה"ל. בכל הנוגע לתקופת המנדט בארכיון המדינה מצויים גם החומרים של "וועדת המצב". בנוסף לחומרים על פעילות משרד הממשלה, יהיה הכרח לבדוק את החומרים הנוגעים לצה"ל ולמערכת הביטחון בכלל והשפעתו על התכנון והפיתוח באזורים מסויים. חומרים אלו מצויים בארכיון צה"ל ומערכת הביטחון ושם גם מצויים חומרים גרפיים כמו מפות וצילומים שיוכלו לסייע בפיענוח מכלול העשייה בתחום.

פיתוח משק המים היה כאמור מעניינים של גופים ומוסדות רבים חוץ שלטוניים או כאלה שהוקמו לפני הקמת מנגנון השלטון. על מנת לתאר את הפעילות של גופים אלו בכל ההיבטים יהיה הכרח גם לבחון את הארכיונים שלהם. בארכיון הציוני המרכזי בירושלים אצורים החומרים של מחלקת ההתיישבות בסוכנות היהודית (שהייתה מעורבת בתכנון, הקמה ותפעול של יישובים בעשור הראשון) ושל הנהלת הסוכנות; בנוסף מצוי בארכיון זה חלק מהחומרים של הקרן הקיימת לישראל, שהמשיכה גם לאחר הקמת המדינה, להיות מעורבות בפעילות בתחום התשתיות. ארכיונים נוספים שניתן למצוא בהם מידע ישיר או עקיף על משק המים הם: ארכיון מכון לבון – בארכיון זה מצויים החומרים של המוסדות החקלאיים; ארכיון יד טבנקין - בארכיון זה אצורים חלק מהחומרים של המנהיגים הפוליטיים שהיו פעילים בתקופה. כמו כן מצוי בארכיון זה הארכיון של שמחה בלאס (חומרים נוספים של בלאס מצויים באוניברסיטת סטנפורד, קליפורניה); יד אשכול - בארכיון זה אצור החומר של מר לוי אשכול, שהיה לאחת מדמויות המרכזיות בתחום פיתוח משק המים הן בתקופת היישוב ובוודאי בהיותו שר החקלאות ושר האוצר; ארכיון חברת מקורות – בארכיון היסטורי מידע רב על פעילותה של החברה מיום ייסודה. בנוסף לחומר כתוב הכולל גם התכתבות עם מוסדות המדינה השונים, מצוי בארכיון הזה חומר גרפי רב הכולל מפות, שרטוטים ותמונות רבות.

מטבעו של מחקר היסטורי שבמהלך עבודת המחקר הארכיוני מתגלה הצורך בבדיקתם של חומרים נוספים שחלקם מצוי בארכיונים נוספים. למרות ההיקף הגדול של החומר הארכיוני המצוין כאן סביר להניח כי היקף החומר יגדל כתוצאה מפעולות החקירה.

בנוסף לכל החומר הארכיוני ישולבו במחקר חומרים גילויים בני הזמן. בעיקר הכוונה לידיעות בעיתונים אבל גם לפרסומים רשמיים של מוסדות וגופים. המידע מעיתוני התקופה ייאסף ממאגר העתונות היהודית ההיסטורית (מאגר ממוחשב בספריה הלאומית), אבל במידת הצורך גם מהארכיונים של העיתונים. בנוסף לכל המקורות הראשוניים ובהתייחס לממצאים יעשה שימוש במחקרים שפורסמו על התקופה, על המים ועל הסוגיות התיאורטיות.

אחד הקשיים במחקר היסטורי של העת החדשה הוא ההיצע הגדול של החומרים הארכיונים. שפע המסמכים והתעודות יכול לעתים לבלבל ולהוליך שולל את החוקר. בהתייחס לשפע זה יש הכרח למצוא דרך לנהל את האוסף. ניהול נכון של האוסף יאפשר ניתוח מושכל ושיטתי של המקורות. במטרה לזהות נכונה את ההיבטים השונים שנקבעו במחקר ואת הקשרים בין ההיבטים יבנה מאגר מידע לניהול וחקר המקורות. המאגר יתוכנת באופן ייעודי לצרכי המחקר (על בסיס תוכנות מדף קיימות) ויכלול אפשרות לקטלוג המסמכים על פי שדות שיקבעו מראש (נושאים, אנשים, מקומות) או יתווספו בהתאם לממצאים. מאגר מידע זה יכלול קישור למסמכים שיאותרו בארכיונים והוא יוכל לשמש בעתיד למחקרים נוספים על משק המים. המאגר יועמד לשימושים של חוקרים אחרים לאחר סיום המחקר. מאגר המידע שיפותח עבור מחקר זה יוכל לשמש בעתיד גם לחקר תשתיות נוספות (ביוב; תשתית תקשורת). בכך תהייה תרומתו של המחקר גם מתודולוגית.

**Budget Justification:**

**Research assistance:**

עבודת העוזרים תידרש לשלב איסוף החומרים מהארכיונים ולשלב הקטלוג והניתוח של הממצאים. היקף החומר הארכיוני הוא רב ולכן יהיה צורך להקדיש שעות רבות לאיסוף שיטתי ומקיף של החומרים. תהליך האיסוף יושלם לאחר שכל החומר שאותר יקוטלג במאגר המידע וינותח. כל עבודות האיסוף והקטלוג יעשו בליווי אישי שלי כאשר המטרה היא לנסות ולעודד את עוזרי המחקר לפתח את אחד מנושא הזוטה במחקר כנושא לתזה.

**Professional services:**

לצורך פיתוח המאגר הממוחשב ידרשו שעות תכנות על ידי מומחה למאגרי מידע. בהתייחס לדוגמאות של מאגרים קיימים ובהתאם לתוכנות מדף יבנה המאגר הייעודי עבור מחקר זה. עבודת הפיתוח תכלול גם מימון שעות לווי לשלבי הקטלוג והניתוח על מנת לוודא שהמאגר אכן משרת את צרכי המחקר וממשק הקטלוג והניתוח נוחים לתפעול ולשימוש.

1. . משק המים = סך כל הפעולות הארגוניות (וביניהן אלו הפוליטיות והניהוליות) והמרחביות (מציאה מים; פריסת תשתית מים; הקמת מתקני אגירה ואספקה) שהביאו לעיצוב מערכת הניהול, הטיפול והאספקה של המים לצרכים השונים. [↑](#footnote-ref-1)